તાજેતરમાં કોંગ્રેસ પ્રમુખ રાહુલ ગાંધીએ વડા પ્રધાન નરેન્દ્ર મોદીને પડકાર ફેંક્યો કે 2019માં અમે બતાવી આપીશું કે ચૂંટણી કેવી રીતે જિતાય છે! શરૂઆત ગુજરાતમાં થઈ. લોકશાહીમાં ચૂંટણી લડવા અને જીતવાનો અધિકાર સૌને છે. રાહુલ ગાંધીએ ભાજપ-મોદીને હરાવવા માટે હાર્દિક પટેલ અને જિજ્ઞેશ મેવાણીનો સાથ લીધો. અનામત – અધિકારના મુદ્દે પટેલ સમાજ અને ‘ગૌરક્ષકો’ના કારણે દલિત સમાજે ભાજપવિરોધી મત આપ્યા. રાહુલ ગાંધીએ દેવદર્શન શરૂ કર્યાં – જનોઈધારી બ્રાહ્મણની જાહેરાતો થઈ તેનો કેટલો લાભ મળ્યો તે કહી શકાય નહિ – પણ કોંગ્રેસનો જૂનો સેક્યુલરવાદ ભુલાયો અને દેશભરમાં કોંગ્રેસી અને અન્ય પક્ષના નેતાઓ રામનું નામ ભજવા લાગ્યા! પશ્ચિમ બંગાળમાં તો મમતાદીદી – ‘હીજબ’ – બુરખો પહેરીને સભાઓમાં જતાં હતાં અને માત્ર એક જ સમાજના સમર્થનથી સત્તા મળે છે એમ માનતાં હતાં – પણ હવે તૃણમૂલ કોંગ્રેસના સ્થાનિક નેતાઓએ યજ્ઞ-યાગ અને ગીતાપાઠ શરૂ કરાવ્યા! રામનવમીનો ઉત્સવ ઊજવાયો અને તેમાં હિંસા ફાટી નીકળતાં ત્રણ નાગરિકોના જાન ગયા. દુર્ગાવિસર્જનના સમય ઉપર નિયંત્રણ મુકાયાં ત્યારે હાઈ કોર્ટે રાજ્ય સરકારનો કાન આમળ્યો!